Gradonačelnik Grada Bakra na temelju članka 6. stavka 1. Odluke o stipendijama Grada Bakra (»Službene novine Grada Bakra« br. 13/24) raspisuje 
Javni natječaj za dodjelu stipendija učenicima i studentima Grada Bakra za školsku/akademsku 2026./2027. godinu.
I. Za školsku / akademsku godinu 2026./2027. dodijelit će se stipendije učenicima i studentima s područja Grada Bakra po kriteriju izvrsnosti, socijalnom kriteriju te prema kriteriju za deficitarna zanimanja.

II. Pravo sudjelovanja na javnom natječaju za dodjelu stipendija Grada Bakra imaju učenici srednjih škola koji ispunjavaju sljedeće opće uvjete:

- da su državljani Republike Hrvatske,
- da učenik ima neprekidno prebivalište na području Grada Bakra u minimalnom trajanju od dvije godine računajući do dana raspisivanja javnog natječaja za dodjelu stipendija, odnosno da učenik udomljena osoba sukladno odredbama zakona koji uređuje udomiteljstvo ima boravište na području Grada Bakra, 
- iznimno, pravo na dodjelu stipendije može ostvariti učenik koji ima prebivalište u Gradu Bakru kraće od 2 (dvije) godine prije dana objave javnog natječaja za dodjelu stipendija, ako je u Grad Bakar doselio s namjerom trajnog stanovanja budući su na području iste on ili njegova obitelj u navedenom periodu stekli u vlasništvo nekretninu u kojoj prebivaju, a što dokazuju valjanom dokumentacijom, 
- da se redovito upisuju u I., II., III., IV. ili V. razred srednje škole,
- da je učenik prvog razreda srednje škole ostvario opći uspjeh od 5,00 u prethodne dvije godine obrazovanja (VII. i VIII. razred osnovne škole),
- da je učenik ostalih razreda srednje škole u prethodna dva razreda ostvario opći uspjeh sa srednjom ocjenom od najmanje 4,50 za svaku godinu obrazovanja (iznimno učenici II. razreda prilažu samo svjedodžbu I. razreda srednje škole u kojem je ostvaren opći uspjeh od minimalno 4,50), 
- da jedan roditelj, staratelj ili udomitelj maloljetnog učenika u trenutku raspisivanja javnog natječaja za dodjelu stipendija ima prebivalište na području Grada Bakra, dok za stipendiju pod socijalnim uvjetima svi članovi kućanstva u trenutku raspisivanja javnog natječaja za dodjelu stipendija imaju prebivalište na području Grada Bakra,
- da učenici čije su obitelji korisnici socijalnog programa Grada Bakra, ostvaruju pravo na stipendiju za redovan upis u I., II., III., IV. ili V. razred srednje škole ukoliko su ostvarili uspjeh od 3,00 i više u prethodnoj godini školovanja,
- da su učenici koji se školuju za deficitarna zanimanja: monter drvenih konstrukcija i krovova/monterka drvenih konstrukcija i krovova, građevinski radnik u zgradarstvu/građevinska radnica u zgradarstvu, soboslikar ličilac dekorater/soboslikarica ličiteljica dekoraterka, građevinski radnik u održivoj gradnji/građevinska radnica u održivoj gradnji, postigli opći uspjeh u prethodna dva razreda srednje škole sa srednjom ocjenom od najmanje 3,50 za svaku godinu obrazovanja (iznimno učenici I. razreda prilažu svjedodžbe VII. i VIII. razreda osnovne škole u kojima su ostvarili opći uspjeh od minimalno 4,00 za svaku godinu obrazovanja, dok učenici II. razreda prilažu samo svjedodžbu I. razreda srednje škole u kojem je ostvaren opći uspjeh od minimalno 3,50),
- da nisu već stekli pravo na stipendiju od nekog drugog tijela ili gospodarskog subjekta, po bilo kojoj osnovi, s izuzetkom kandidata koji se školuju za deficitarna zanimanja. 

Prednost za dobivanje stipendije imat će oni učenici koji su na natjecanjima u znanju u godini koja prethodi upisu u I., II., III., IV. ili V. razred srednje škole postigli zapažene uspjehe. Zapaženim uspjehom smatra se sudjelovanje na natjecanjima iz znanja i plasman od 1. do 3. mjesta na županijskim, državnim i međunarodnim natjecanjima.
Osobe s invaliditetom ostvaruju pravo na stipendiju bez obzira na uvjete ostvarivanja uspjeha u školovanju, pod uvjetom da su registrirane prema Zakonu o Registru osoba s invaliditetom (»Narodne novine«, br. 63/22) ili da su korisnici smješteni u udomiteljsku obitelj temeljem rješenja Zavoda za socijalni rad ukoliko imaju prebivalište ili boravište na području Grada Bakra. 
Osobe s odobrenom međunarodnom zaštitom, stranci i osobe bez državljanstva sa stalnim ili privremenim boravkom na području Grada Bakra u neprekidnom trajanju od najmanje 6 (šest) mjeseci prije dana objave javnog natječaja za dodjelu stipendija, ostvaruju pravo na stipendiju bez obzira na uvjet državljanstva. 

III. Pravo sudjelovanja na javnom natječaju za dodjelu stipendija Grada Bakra imaju redovni ili izvanredni studenti, ukoliko ne postoji mogućnost redovnog studiranja, studenti preddiplomskog, diplomskog i integriranog preddiplomskog i diplomskog sveučilišnog studija te preddiplomskog stručnog i specijalističkog stručnog studija koji ispunjavaju sljedeće opće uvjete:
- da su državljani Republike Hrvatske,
- da student ima neprekidno prebivalište na području Grada Bakra u minimalnom trajanju od dvije godine računajući do dana raspisivanja javnog natječaja za dodjelu stipendija, odnosno da student udomljena osoba sukladno odredbama zakona koji uređuje udomiteljstvo ima boravište na području Grada Bakra, 
- iznimno, pravo na dodjelu stipendije može ostvariti student koji ima prebivalište u Gradu Bakru kraće od 2 (dvije) godine prije dana objave javnog natječaja za dodjelu stipendija, ako je u Grad Bakar doselio s namjerom trajnog stanovanja budući su na području iste on ili njegova obitelj u navedenom periodu stekli u vlasništvo nekretninu u kojoj prebivaju, a što dokazuju valjanom dokumentacijom, 
- da nisu stariji od 27 godina računajući od dana objave obavijesti o provođenju javnog natječaja za dodjelu stipendija u dnevnom tisku,
- da se redovno, odnosno po prvi puta upisuju na iduću godinu studija, 
- da nisu već stekli pravo na stipendiju od nekog drugog tijela ili gospodarskog subjekta, po bilo kojoj osnovi, s izuzetkom kandidata koji se školuju za deficitarna zanimanja, 
- da su u prethodnoj godini studija ostvarili prosjek ocjena položenih ispita veći ili jednak 4,00 te ostvarili minimalno 50 ECTS-a, odnosno veći ili jednak 3,00 i minimalno 30 ECTS-a ukoliko se radi o djeci iz obitelji koje su korisnici socijalnog programa Grada Bakra,
- da su studenti koji se školuju za deficitarna zanimanja: medicina, farmacija, logopedija, fizika i matematika; smjer; nastavnički, građevinarstvo, socijalni rad, biologija i kemija; smjer: nastavnički, geografija; smjer: nastavnički ili geografija i povijest; smjer: nastavnički, medicinsko laboratorijska dijagnostika, postigli opći uspjeh u prethodnoj godini studija veći ili jednak 3,50 i minimalno 40 ECTS-a (iznimno studenti prve godine fakulteta prilažu svjedodžbe III. i IV. ili IV. i V. razreda srednje škole u kojima je ostvaren opći uspjeh od minimalno 4,00 za svaku godinu obrazovanja). 
Studenti prve godine studija stječu pravo na stipendiju ukoliko su u posljednje dvije godine obrazovanja u srednjoj školi postigli opći uspjeh od najmanje 4,50 za svaku godinu obrazovanja u srednjoj školi, a ukoliko su korisnici socijalnog program a, ako su u posljednje dvije godine obrazovanja u srednjoj školi postigli opći uspjeh od najmanje 3,00 ili više. 
Studenti koji su ostvarili zapažene uspjehe ostvaruju prednost pri dodjeli stipendije, a zapaženim uspjehom se smatra sudjelovanje na natjecanjima iz znanja i plasman od 1. do 3. mjesta na županijskim, državnim i međunarodnim natjecanjima. Zapaženim uspjehom studenta smatraju se i objavljeni radovi te sudjelovanja u znanstvenim ili stručnim projektima.
Apsolventu se priznaje status redovnog studenta najduže godinu dana od dana završetka akademske godine u kojoj je odslušao predavanja.
Osobe s invaliditetom ostvaruju pravo na stipendiju bez obzira na uvjete ostvarivanja uspjeha u školovanju, pod uvjetom da su registrirane prema Zakonu o Registru osoba s invaliditetom (»Narodne novine«, br. 63/22) ili da su korisnici smješteni u udomiteljsku obitelj temeljem rješenja Zavoda za socijalni rad ukoliko imaju prebivalište ili boravište na području Grada Bakra. 
Osobe s odobrenom međunarodnom zaštitom, stranci i osobe bez državljanstva sa stalnim ili privremenim boravkom na području Grada Bakra u neprekidnom trajanju od najmanje 6 (šest) mjeseci prije dana objave javnog natječaja za dodjelu stipendija, ostvaruju pravo na stipendiju bez obzira na uvjet državljanstva.
Ukoliko student studira izvan Republike Hrvatske, dužan je prilikom podnošenja zahtjeva za dodjelu stipendije, pored prethodno navedene dokumentacije dostaviti i prijepis ocjena preveden od strane ovlaštenog prevoditelja s ovjerom nadležnog fakulteta i usporedbu s hrvatskim brojčanim sustavom ocjena.
 IV. Javni natječaj traje 15 dana od dana objave obavijesti o provođenju javnog natječaja u dnevnom tisku.

V. Prijave na natječaj s dokazima o ispunjavanju općih uvjeta dostavljaju se isključivo elektronski putem online obrasca.

VI. Prijave se podnose isključivo elektronskim putem aplikacije SOM Natječaji, uz prilaganje sljedećih dokaza:

- uvjerenje o prebivalištu ne starije od 30 dana od dana objave obavijesti o provođenju javnog natječaja u dnevnom tisku,
- uvjerenje o upisu u srednju školu, odnosno uvjerenje o redovitom upisu, sukladno statutu ustanove, s naznakom naziva vrste upisanog studija te razinom sveučilišnog studija,
- dokaz o prosjeku ocjena ovjeren od tajništva fakulteta s naznakom predmeta koji se odnose na prethodnu studijsku godinu,
- za učenike srednjih škola dokaz o prosjeku ocjena nakon završenog I., II., III., IV. i V. razreda škole, a za učenike I. razreda dokaz o prosjeku ocjena nakon završenog VII. i VIII. razreda osnovne škole,
- dokaz o postignutim uspjesima na natjecanjima u znanju u prethodnoj godini,
- dokaz o objavljenim radovima, sudjelovanju u znanstvenim ili stručnim projektima,
- kandidati čije su obitelji korisnici socijalnog programa Grada Bakra u prijavi su dužni navesti i tu činjenicu, ukoliko žele ostvariti prednost po toj osnovi,
- izjavu da ne primaju stipendiju od nekog drugog tijela ili gospodarskog subjekta,
- dokaz o statusu osobe s invaliditetom odnosno rješenje nadležnog zavoda za socijalni rad o smještaju u udomiteljsku obitelj,
- dokaz o statusu osobe s odobrenom međunarodnom zaštitom, strancu i osobi bez državljanstva sa stalnim ili privremenim boravkom na području Grada Bakra,
- prijepis ocjena preveden od strane ovlaštenog prevoditelja s ovjerom nadležnog fakulteta i usporedbu s hrvatskim brojčanim sustavom ocjena.
VII. Lista kandidata koji su ostvarili pravo na dodjelu stipendija Grada Bakra bit će objavljena na mrežnim stranicama Grada Bakra u roku od 30 dana od dana isteka roka za podnošenje prijava.

